Nordic Water Universe vil blive bygget i fem etaper. Første etape vil bestå af cirka 81.100 kvadratmeter byggeri fordelt på 51.000 kvadratmeter ferieboliger, 12.000 kvadratmeter aquapark, 6000 kvadratmeter forlystelser, butikker, cafeer og restauranter samt 12.000 kvadratmeter hotel- og konferencefaciliteter

Plan- og Miljøudvalget i Høje Taastrup Kommune har godkendt en ændring i lokalplanen, som gør det muligt at opføre verdens femtestørste vandland - Nordic Water Universe - med tilhørende ferieboliger, konferencecenter, parkeringshuse og butikscenter.

Et projekt, som et indtil videre hemmeligholdt selskab har vist interesse for at investere 2,2 milliarder kroner i.

Det fortæller formand for udvalget, Peter Faarbæk (S), til Ekstra Bladet.

Både Høje Taastrup Kommunes borgere og byrådspolitikerne holder vejret, inden selskabet efter planen 15. maj skal betale kommunen 84 millioner kroner for købet af grunden på knap 840.000 kvm. nord for Høje Taastrup Station.

- Vi tror på det. Borgerne tror på det. Det er et fantastisk projekt. Vi får mange tusinde turister til kommunen hver eneste måned, hvis projektet realiseres, siger Peter Faarbæk til Ekstra Bladet.

Bekymring for detailhandlen

Lokalplansændringer har været i offentlig høring i otte uger. Der er kommet 18 indvendinger. Men ikke i et omfang, hvor det er umuligt at løse, forklarer udvalgsformanden. Nogle er bekymrede for miljøet og naturen omkring det nye vandland. Andre har udtrykt bekymring for det øgede trafikpres.

Artiklen fortsætter under billedet...

Området på 840.000 kvm sælges til maj for 84 millioner kroner, og så er det planen, at et indtil videre hemmeligt selskab investerer 2,2 millarder kroner i bebyggelse. Grafik: Høje Taastrup Kommune

Samtidig er der bekymring for byggehøjden på de højeste bygninger, som vil blive i ni etager, og som vurderes til at rage 36 meter op. Men mest bekymring er der fra detailhandlen og City 2, som frygter, at et planlagt indkøbscenter på 15.500 kvm. vil suge al købekraft væk fra City 2 og fra hovedstrøget i Høje Taastrup.

Peter Faarbæk vurderer imidlertid, at der vil blive samlet et flertal i byrådet senere på måneden for lokalplanen med nogle små justeringer, som vil gøre de fleste tilfredse.

84 millioner falder til maj

I virkeligheden er der mest bekymring for, om de 84 millioner kroner nu også vil falde til maj, når området efter planen skal afhændes.

- Der er et meget stort håb om, at det kan blive til noget. Alle er naturligvis stolte, hvis det lykkes at trække et kæmpe feriecenter og vandland til. Det vil være et kæmpe boost for kommunen. Men der er også en vis portion skepsis i forhold til, om det overhovedet bliver til noget, forklarer Peter Faarbæk.

Artiklen fortsætter under grafikken...

Det er den sydlige del af området, at der efter planen skal bygges. Et naturområde op mod Holbæk-motorvejen - Hakkemosen - skal efter planen bevares. Grafik: Høje Taastrup Kommune

En del af frygten består i, at køberen i princippet kan gøre med området, som selskabet vil inden for lokalplanens bestemmelser. Det kan eksempelvis betyde, at der til at begynde med kun vil blive bygget et indkøbscenter, og at planerne om vandland ikke bliver til noget.

Mangler en til at stå for drift

Det er nemlig ikke muligt for kommunen at stille betingelser for i hvilken rækkefølge, tingene skal ske.

- I forhold til vandlandet er det indtrykket, at køberen er ved at finde en driftsoperatør til vandlandet. For at projektet skal blive til noget, er det nødvendigt at finde en operatør, som ønsker at drive verdens femte største vandland, forklarer Peter Faarbæk.

Artiklen fortsætter under grafikken...

Køberen af området har ytret ønske om at bygge et butikscenter på 15.500 kvm., som skal kunne servicere turisterne i de kanp tusinde ferieboliger med alt fra et supermarked til udvalgsbutikker. Grafik: Høje Taastrup Kommune

- Men det er vores indtryk, at det er selskabets mål at nå dertil, siger Peter Faarbæk.

Der er endnu ikke detaljeret gjort rede for, hvordan vandlandet skal udformes. Men ifølge plantegningerne åbnes der for en mulighed for, at vandlandet bliver 26 meter højt.

Se også: Gigantisk vandland til 2,2 mia. kr. udskudt igen

Sådan forløber opførelsen

Ulf Høyen, der er talsmand for konsortiet bag vandlandet, har over for Børsen forsikret, at finansieringen er på plads.

Han har forklaret, at Nordic Water Universe vil blive bygget i fem etaper over en længere årrække. Første etape vil bestå af cirka 81.100 kvadratmeter byggeri fordelt på 51.000 kvadratmeter ferieboliger, 12.000 kvadratmeter aquapark, 6.000 kvadratmeter forlystelser, butikker, cafeer og restauranter samt 12.000 kvadratmeter hotel og konferencefaciliteter.

Teknisk mangler byrådet at godkende lokalplansændringen. Det forventes at ske uden problemer på mødet 24. april.